കൊണ്ടോട്ടിയിലെ പീഡനശ്രമം 15കാരന് കസ്റ്റഡിയില്, കുറ്റം സമ്മതിച്ചതായി സൂചന മലപ്പുറം: കൊണ്ടോട്ടിയില് കോളജ് വിദ്യാര്ഥിനിയെ പട്ടാപ്പകല് ബലാത്സംഗം ചെയ്യാന് ശ്രമിച്ച സംഭവത്തില് ഒരാള് പോലീസ് കസ്റ്റഡിയില്. 15കാരനെയാണ് പോലീസ് കസ്റ്റഡിയിലെടുത്തത്. ഇയാളെ അന്വേഷണസംഘം വിശദമായി ചോദ്യം ചെയ്തു വരികയാണ്. പ്രതി കുറ്റം സമ്മതിച്ചുവെന്നാണ് സൂചന. തിങ്കളാഴ്ച ഉച്ചയ്ക്ക് കോളജിലേക്ക് പോകുകയായിരുന്ന 21കാരിക്ക് നേരെയാണ് അതിക്രമമുണ്ടായത്. ആളൊഴിഞ്ഞ സ്ഥലത്ത് കാത്തുനിന്നയാള് കീഴ്പ്പെടുത്തി വയലിലെ വാഴത്തോട്ടത്തിലേക്കു വലിച്ചിഴച്ച് കൊണ്ടുപോവുകയായിരുന്നു. കുതറിമാറി രക്ഷപ്പെട്ട പെണ്കുട്ടിയെ ഇയാള് വീണ്ടും ആക്രമിക്കാന് ശ്രമിച്ചു. മുഖത്തു കല്ലുകൊണ്ടിടിച്ചു പരിക്കേല്പ്പിച്ചു. ഇതോടെ പെണ്കുട്ടി തൊട്ടടുത്ത വീട്ടിലേക്ക് ഓടിക്കയറുകയായിരുന്നു. പരിക്കേറ്റ പെണ്കുട്ടിയെ കോഴിക്കോട് മെഡിക്കല് കോളജ് ആശുപത്രിയില് പ്രവേശിപ്പിച്ചു. പ്രതിയെന്ന് സംശയിക്കുന്ന ആളുടെ ചെരിപ്പ് സംഭവസ്ഥലത്ത് നിന്ന് ലഭിച്ചിരുന്നു. പരിസരങ്ങളിലെ സിസിടിവി കാമറ ദൃശ്യങ്ങള് ഉള്പ്പെടെ ശേഖരിച്ചാണ് പ്രതിക്കായി പോലീസ് അന്വേഷണം നടത്തുന്നത്. അതേസമയം, സംഭവത്തില് വെളിപ്പെടുത്തലുമായി ദൃക്സാക്ഷി രംഗത്ത് എത്തി.അര്ദ്ധനഗ്നയായിട്ടായിരുന്നു പെണ്കുട്ടി അഭയം തേടിയതെന്നും, ദേഹത്താകെ മണ്ണ് പറ്റിയിരുന്നുവെന്നും ദൃക്സാക്ഷി പറഞ്ഞു. ഷാള് വിദ്യാര്ഥിനിയുടെ വായില് കുത്തിക്കയറ്റിയിരുന്നുവെന്നും, കൈകള് കെട്ടിയിരുന്നുവെന്നും അവര് വ്യക്തമാക്കി. വെളുത്ത് തടിച്ച് മീശയും താടിയുമില്ലാത്ത ആളാണ് പ്രതിയെന്നും, അയാളെ താന് മുന്പ് കണ്ടിട്ടുണ്ടെന്നും വിദ്യാര്ഥിനി പറഞ്ഞുവെന്നും ദൃക്സാക്ഷി കൂട്ടിച്ചേര്ത്തു.